সিনথিয়া আরিভো
সিনথিয়া ওনিয়েডিনমানাসু চিনাসাওকুউ আরিভো (ইংরেজি: Cynthia Onyedinmanasu Chinasaokwu Erivo, /əˈriːvoʊ/; জন্ম ৮ জানুয়ারি ১৯৮৭) হলেন একজন ব্রিটিশ অভিনেত্রী, গায়িকা ও গীতিকার। তিনি ব্রডওয়ে মঞ্চের দ্য কালার পার্পল মঞ্চনাটকের পুনরুজ্জীবিতকরণে সেলি চরিত্রে তার কাজের জন্য সর্বাধিক পরিচিত। এই কাজের জন্য তিনি ২০১৬ সালে শ্রেষ্ঠ অভিনেত্রী বিভাগে টনি পুরস্কার, ও ড্রামা ডেস্ক পুরস্কার অর্জন করেন, এবং এই নাটকের বাকি কলাকুশলীদের সাথে যৌথভাবে শ্রেষ্ঠ সঙ্গীতধর্মী মঞ্চনাটক অ্যালবাম বিভাগে গ্র্যামি পুরস্কার ও দিবাকালীন অনুষ্ঠানে সেরা সঙ্গীতধর্মী পরিবেশনা বিভাগে ডেটাইম এমি পুরস্কার অর্জন করেন। আরিভো ২০১৮ সালে উইডোজ ও ব্যাড টাইমস অ্যাট দ্য এল রয়্যাল দিয়ে চলচ্চিত্রে কাজ শুরু করেন। ২০১৯ সালে তিনি দাসপ্রথা বিলোপ আন্দোলনকারী হ্যারিয়েট টাবম্যানের জীবনীনির্ভর হ্যারিয়েট চলচ্চিত্রে অভিনয় করে নাট্যধর্মী চলচ্চিত্রে শ্রেষ্ঠ অভিনেত্রী বিভাগে গোল্ডেন গ্লোব পুরস্কারের মনোনয়ন লাভ করেন। ২০২০ সালে আরিভো এইচবিওর অপরাধমূলক নাট্যধর্মী মিনি ধারাবাহিক দি আউটসাইডার-এ অভিনয় করেন।